24ኛው የአፍሪካ ህብረት መሪዎች ጉባኤ ተጀመረ
— 24ተኛው የአፍሪካ ህብረት የመሪዎች ጉባኤ ዛሬ በአዲስ አበባ ተጀምሯል ።“2015 ሴቶችን በማብቃትና በልማት ለአፍሪካ የ2063 አጀንዳ መሳካት” በሚል መሪ ቃል እየተካሄደ ባለው ጉባኤ፥ የአፍሪካ ሃገራት መሪዎች በአህጉሪቱ የሰላምና ጸጥታ፣ የኢኮኖሚና የልማት ተግባራት ላይ አተኩረው ይነጋገራሉ ።እስከነገ የሚቆየው የዘንድሮው የአፍሪካ ህብረት ጉባኤ ሲካሄድ ሴቶችን ማዕከል ያደረገ ስራ በስፋት መሰራት እንዳለበት ተጠቅሷል።ከዚህ አንፃር ሴቶች ዴሞክራሲያዊ መብቶቻቸውን በአግባቡ መጠቀም እንዲችሉና በፖለቲካዊ፣ ኢኮኖሚያዊና ማህበራዊ መስኮች ያላቸው ተሳትፎ እንዲጎለብት ለማድረግ መሪዎቹ በስፋት ተወያይተው ውሳኔ ላይ ይደርሳሉ ተብሎ ይጠበቃል።በተለይም በምእራብ አፍሪካ ሺዎችን ለህልፈት የዳረገው የኢቦላ ቫይረስን በህብረት መከላከልና ማስወገድ፣ በናይጄሪያ አሰቃቂ እልቂቶችን እየፈጸመ ያለው ጽንፈኛው የቦኮሃራም ታጣቂ ቡድን እንቅስቃሴ እንዲሁም በጎረቤት ደቡብ ሱዳን እልባት ያላገኘው ግጭት መሪዎቹ ተወያይተው ቀጣይ አቅጣጫዎችን ከሚያስቀምጡባቸው አጀንዳዎች መካከል ናቸው።በጉባኤው አፍሪካ የ2063 አጀንዳን በምን መልኩ ማሳካት ትችላለች በሚለው ጉዳይ ላይ ሰፊ ውይይት ይደረጋል።በዚህም መሪዎቹ የአፍሪካ መሰረተ ልማት ዝርጋታ መጠናከር በሚችልበትና ሀገራቱ እርስ በርስ በሚተሳሰሩበት ሁኔታ ላይ እንደሚመክሩ ይጠበቃል።በጤና፣ በትምህርት፣ ኢንፎርሜሽን ኮሙኒኬሽን ቴክኖሎጂ፣ በሀይል አቅርቦትና በሌሎችም ማህበራዊ ጉዳዮች ላይ አፍሪከዊያን ምን አይነት መስተጋብር መፍጠር አለባቸው በሚለው ሀሳብ ላይም መሪዎቹ  ይነገጋገሩበትል ።